Nokkuð hefur borið á reiðhjólaþjófnuðum að undanförnu á Akranesi . Dýrum reiðhjólum hefur verið stolið og m.a. farið inn í lokaða bílskúra til að ná í hjólin . Einn tjónþola benti lögreglu á að hjól , sem virtist vera það sem stolið var , væri auglýst til sölu á sölusíðunni Bland.is . Rannsókn lögreglu leiddi í ljós að sami aðili hafði auglýst þar og selt fleiri reiðhjól að undanförnu og í framhaldinu tókst að finna út hver hann var . Hann var handtekinn og viðurkenndi að hafa , í slagtogi við aðra sem ekki eru búsettir á Akranesi , stundað það að stela reiðhjólum og koma þeim í verð með þessum hætti . Kaupendum stolnu hjólanna brá því sumum í brún þegar lögregla bankaði upp á og sótti hjólin til að koma þeim aftur í hendur lögmætra eigenda .